शनिवार तड़के ही बरसात का दौर शुरू हुआ जो शाम तक जारी था। घाटनाला, खेतुड़्यानाला, पुंदोली नाला आदि में 2-3 फीट पानी बहा। झुंझुनूं स्टेट हाईवे पानी से लबालब था। घरों में पानी जाने लगा तब लोगों ने डिवाइडर तोड़ा। सीकर स्टेट हाईवे पर घूमचक्कर से आगे नांगल नदी की पुलिया की सेफ्टीवाल दरक गई। दीवार के जगह छोड़ने से मिट्टी धंस गई सड़क टूटकर दरार गई। मौके पर पहुंचे सीआई अरविंद चारण ने आरएसआरडीसी के एक्सईएन को सूचना दी। जयपुर स्टेट हाईवे पर शाकंभरी मार्ग से उपखंड कार्यालय तक नाला नहीं बनने से लोगों के घरों में पानी घुस गया। गृहिणी मधु शर्मा पार्षद इंद्रा सैनी ने प्रशासन से पानी निकासी व्यवस्था करवाने की मांग की। पिरथावाली ढाणी, परसावाली ढाणी, चौहानजी वाली ढाणी, वीणा हाला, सावन हाला सहित कई जगह पानी भर गया। लगातार बारिश होने से घरों में छतें टपकने लगीं। उधर, शाकंभरी के रामजी महाराज ने बताया कि सकराय में सुबह 6 से 10 बजे तक लगातार बरसात होने से तीन फीट तक नाला बहा। इस पानी से कोट बांध में जलस्तर बढ़ गया।